《政和丁酉罢摄乐清寓柳市庄居和林惠叔见寄》
宋代·周行己

怀禄非其心，事君要以道。古来际遇间，每恨见不早。

观其风云会，事业何草草。卓哉张子房，器博用殊少。

恐量世主心，用此恰恰好。所以收其才，远从赤松老。

富贵非利达，贫贱非枯槁。超超圣贤心，吾欣愿执扫。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。